Patru tineri din Ploiești și comuna Șirna au fost reținuți pentru 24 de ore sub aspectul săvârșirii infracțiunii de furt. Aceștia au sustras mai multe articole vestimentare și de încălțăminte dintr-un magazine din municipiul Ploiești, prejudicial ridicându-se la 3.500 de lei.
La data de 28 martie a.c., polițiștii Secției nr.2 de Poliție Ploiești au reținut patru tineri cu vârste cuprinse între 17 și 20 de ani, din municipiul Ploiești și comuna Șirna, bănuiți de săvârșirea infracțiunii de furt.
În fapt, la data de 15 martie a.c., bănuiții, ar fi sustras mai multe articole vestimentare și încălțăminte, dintr-o societate comercială din municipiul Ploiești, faptă sesizată la data de 20 martie de către administratorul societății, fiind creat un prejudiciu de aproximativ 3.500 de lei.
În urma activităților investigativ-operative desfășurate, tinerii au fost identificați, iar în vederea administrării probatoriului, au fost puse în aplicare patru mandate de percheziție domiciliară la domiciliile acestora, ulterior fiind conduși la sediul unității de poliție în vederea audierii.
Cu ocazia perchezițiilor, au fost descoperite și ridicate mai multe mijloace materiale de probă, printre care și o parte din bunurile sustrase, prejudiciul fiind recuperat parțial la acest moment.
În baza probatoriului administrat, față de bănuiți a fost luată măsura reținerii pentru 24 de ore, urmând ca azi să fie prezentați unității de parchet competente cu propunere de luare a unei alte măsuri preventive.
În cauză, cercetările sunt continuate de polițiști în cadrul unui dosar penal deschis sub aspectul săvârșirii infracțiunii de furt", au transmis reprezentanții IPJ Prahova.